钦定古今图书集成/理学汇编/文学典/第068卷 > 李维
## 钦定古今图书集成/理学汇编/文学典/第068卷 > 李维

按《宋史李沆传》：“沆弟维，字仲方，第进士，为保信军节
度推官。真宗初，献《圣德诗》，召试中书，擢直集贤院，以
沆相避知歙州。至郡，兴学舍，岁时行乡射之礼。沆没，
入为户部员外郎。契丹请和，以为贺正旦使。真宗方幸西京，维还诣行在，具言其待遇礼厚，必保盟好，擢
兵部员外郎、知制诰。自是每北使至，多命维主之，擢”
为翰林学士，累迁中书舍人，以疾辞，出知许州。复入
翰林为学士承旨，加史馆修撰。仁宗初，再迁为尚书
左丞兼侍读学士，预修《真宗实录》，迁工部尚书。会塞
下传契丹将绝盟，复遣维往使。其主隆绪重维名，馆
劳加礼，使赋《两朝悠久》诗，诗成，大喜。既还，帝欲用为
枢密副使，或斥维赋诗自称小臣，乃寝。迁刑部尚书，
辞不拜，引李士衡故事，求换官。除柳州观察使，为谏
官刘随所诋，知亳州，请赴本镇，改河阳。久之还朝，复
出知陈州，卒。维博学，少以文章知名，至老手不废书。
景德以后，巡幸四方，典章名物，多维所参定。尝预定
《七经正义》，修《续通典》《册府元龟》。性宽易，喜愠不见于
色，奖借后进。嗜酒善谑而好为诗。常曰：“人生觞咏自
适，馀何营哉？”既没，家无馀赀。景祐元年，赠尚书右仆
射。子师锡，虞部员外郎；公谨，太子中舍